**Miljøløftet** er samlebetegnelsen på byvekstavtalen i Bergensområdet som ble inngått i 2020. Fra årsskiftet 2017–2018 avløste en byvekstavtale for Bergen og bypakke Bergen Bergensprogrammet, som det i praksis er en videreføring av. Byvekstavtalen for Bergen ble inngått mellom Staten, Bergen kommune og Hordaland fylkeskommune i juni 2017. Bypakke Bergen sikrer finansieringen av Miljøløftet, og ble vedtatt i stortinget i desember 2017. De neste 20 årene skal Miljøløftet investere for drøye 29 milliarder. Prosjektene i Miljøløftet finansieres med statlige midler, fylkeskommunale midler og bompenger. Bompengeringen blir justert slik at det kommer flere bomstasjoner, og takstene blir miljødifferensierte.

En ny byvekstavtale for Bergensområdet ble inngått i 2020 mellom kommunene Bergen, Alver, Askøy, Bjørnafjorden og Øygarden, Vestland fylkeskommune og Staten ved Samferdselsdepartementet og Kommunal-og moderniseringsdepartemet. Bypakke Bergen er en del av byvekstavtalen, og den nye avtalen styres gjennom Miljøløftet.

Miljødifferensierte bomsatser ble innført 1. juni 2018. Samtidig ble takstene og rabattsystemet endret. Rabattstrukturen endres til ny standard rabattordning som gir 20 % rabatt for passeringer i takstgruppe 1 med gyldig brikke. Det gis ingen rabatt for kjøretøy i takstgruppe 2. Det skal bygges 15 nye bomstasjoner i Bergen, og med de 14 eksisterende bomstasjonene vil det til sammen være 29 bomstasjoner i Bergen. Statens vegvesen startet bygging av de nye bomstasjonene sommeren 2018. De skulle etter planen starte innkreving 01.01.2019, men ble forsinket til 06.04.2019.

Bompengetakstene i Bergen ble indeksregulert 1. januar 2019 i tråd med veksten i konsumprisindeksen. Batterielektriske kjøretøy skal betale bomavgift når nullutslippskjøretøyene utgjør mer enn 20 prosent av kjøretøyene som passerer i bomringen i Bergen. Det antas at elbil-andelen vil nå 20 prosent innen utgangen av 2018. Hordaland fylkesutvalg vedtok i oktober at det skulle innføres bompenger for elbilister i Bergen når andelen elbiler hadde passert 20 prosent. I oktober 2018 lå andelen på 19,9 prosent, og i november steg andelen til 20,5 prosent. Senioringeniør i Statens vegvesen bekreftet at prosess for innføring av bompengeavgift for elbiler dermed kan settes i gang.

Den 6. april 2019 startet innkrevingen av bompenger i de 15 nye bomstasjonene. De har ikke høyere takster i rusthidsperiodene, og kun innkreving i retning mot sentrum. Fra samme dato ble det innført betaling av bompenger for nullutslippskjøretøy i Bergen. Hydrogenbiler med gyldig avtale og brikke får fortsatt fritak for bompenger.

Prioriterte områder for Miljøløftet er:

* bygging av Bybanen til Fyllingsdalen og Åsane
* bedre tilbud for buss, sykkel og gange
* bedre fremkommelighet og tryggere veier for alle trafikantgrupper

Se også
-------

* Bergensprogrammet
* Bompenger
* Bomring
* Rushtidsavgift på offentlig vei

Referanser
----------

1. ↑  «Miljøløftet | Statens vegvesen». *Statens vegvesen* **(norsk)**. Arkivert fra originalen 8. mars 2018. Besøkt 8. mars 2018.
2. ↑  «Fra Bergensprogrammet til Miljøløftet». *Bergensprogrammet*. Arkivert fra originalen 8. mars 2018. Besøkt 8. mars 2018.
3. ↑  «Miljøløftet erstatter Bergensprogrammet». *Bergen kommune* **(norsk)**. Arkivert fra originalen 8. mars 2018. Besøkt 8. mars 2018.
4. ↑  «Med bompenger til mer klimavennlig by». *Bergen kommune* **(norsk)**. Arkivert fra originalen 17. mars 2018. Besøkt 16. mars 2018.
5. ↑
6. ↑  «Innføring av miljødifferensierte takster fra 01.06.18 i Bomringen i Bergen » Ferde». *Ferde*. 25. april 2018. Besøkt 25. april 2018.
7. ↑  «Ofte stilte spørsmål om bompenger». Arkivert fra originalen 23. november 2018.
8. ↑  «Bompengetakstene i Bergen prisjusteres fra 01.01.2019». Arkivert fra originalen 9. august 2020.
9. ↑  NTB (17. desember 2018). «Nå blir det bompenger for elbiler i Bergen». *Tu.no* **(norsk)**. Besøkt 18. desember 2018.
10. ↑  «Kunngjøring: Endring i bompengeinnkrevingen i Bergen » Ferde». *Ferde*. 9. mars 2019. Besøkt 6. april 2019.

Eksterne lenker
---------------

* Miljøløftet